**Sak 5.1.4/16**

**Forslag uttale» Bemanningsnorm i barnevernet nå»**

**Forslagsstiller: Fylkesavdelingsstyret**

**BEMANNINGSNORM I BARNEVERNET NO!**

Tilsette i det kommunale barnevernet kan ha så mange som 20 til 40 barn og deira familiar som dei jobbar med til ei kvar tid. Dette talet er for stort til å kunne arbeide fagleg forsvarleg. FO krev difor no ei norm for bemanning i kommunalt barnevern. Slik vert god ivaretaking av barna sine rettar og dei tilsette sine arbeidsvilkår sikra. Dette vil kunne bidra til mindre utskiftingar av personale og betre stabilitet i barnevernsarbeidet.

FO har gjennomført kartlegging av arbeidsmengde på fleire barnevernskontor. Kartlegginga viser at for å kunne gjere eit fagleg forsvarleg arbeid, bør kvar barnevernstilsett ha ansvaret for mellom 9 og 15 barn, avhengig av kompleksiteten i kvar einskild sak. Innføring av ei bemanningsnorm vil vere med å sikre barn rett hjelp til rett tid.

Ved behandling av statsbudsjettet i haust, stilte FO konkrete krav om at det må opprettast fleire stillingar i det kommunale barnevernet. Kommunale politikarar må innsjå at det er ei grense for kor mange barn den enkelte barnevernstilsette skal ha ansvaret for.

Redd Barna lanserte nyleg rapporten «Eg blei møtt som eit menneske og ikkje som ei sak». Rapporten formidlar barns erfaringar med barnevernet. Eit gjennomgåande tema var kor viktig relasjonen mellom det einskilde barn og kontaktperson i barnevernet er. Barna i rapporten opplevde å få god hjelp frå barnevernet. Årsaka til dette var mellom anna at tilsette hadde tid og kapasitet til å etablere gode relasjonar.

FO Sogn og Fjordane sitt årsmøte krev at alle barn i barnevernet skal bli møtt av tilsette som har nok tid til å følgje dei opp. Vidare er god leiing og riktig kompetanse vesentlege faktorar. Det er i dag for få tilsette til å løyse dei mange og komplekse oppgåvene barnevernet står overfor. Innføring av ei bemanningsnorm vil bidra til at barn og unge får tenester dei har krav på etter lova.

Førde 8.mars 2016

Årsmøtet i

FO Sogn og Fjordane